Συντεταγμένες: 41°7′37.3″N 23°44′35.0″E﻿ / ﻿41.127028°N 23.743056°E﻿ / 41.127028; 23.743056﻿ (name)

Η **Μούκλιανη** ή **Μούχλιανη** είναι εγκαταλελειμμένος οικισμός που βρίσκεται στον σημερινό Δήμο Εμμανουήλ Παππά της Περιφερειακής Ενότητας Σερρών της Περιφέρειας Κεντρικής Μακεδονίας. Βρίσκεται σε απόσταση 5,5 χιλιομέτρων βορειοανατολικά του χωριού Εμμανουήλ Παππάς Σερρών, σε υψόμετρο 900 μέτρων, νοτιοανατολικά του όρους Μενοίκιο.

Ιστορία
-------

Κατά την περίοδο της Οθωμανικής Αυτοκρατορίας, ανήκε διοικητικά στον Καζά των Σερρών του Σαντζακίου των Σερρών του Βιλαετίου της Θεσσαλονίκης.

Στη δημογραφική μελέτη *«Εθνογραφία των Βιλαετίων Αδριανούπολης, Μοναστηρίου και Θεσσαλονίκης»* που εκδόθηκε το 1878 στην Κωνσταντινούπολη, εκτιμάται ότι το 1873 ο οικισμός αποτελούνταν από 20 σπίτια και 65 κατοίκους. Σύμφωνα με τον Παπαγεωργίου, το 1894 αριθμούσε πληθυσμό 150 κατοίκων, ενώ σύμφωνα με τη στατιστική μελέτη του Βούλγαρου Βασίλ Κάντσωφ, εκτιμάται ότι το 1900 είχε 250 κατοίκους.

Στην *«Εθνολογική Στατιστική των Βιλαετίων Θεσσαλονίκης και Μοναστηρίου»* του Αθανάσιου Χαλκιόπουλου που εκδόθηκε το 1910 στην Αθήνα, αναφέρεται ότι το χωριό είχε 200 εξαρχικούς κατοίκους. Σε υπολογισμούς που εξέδωσε το έτος 1919 η Επιτελική Υπηρεσία του Ελληνικού Στρατού, προ του 1912 αναφέρονται 200 «*Βούλγαροι Σχισματικοί Διαμαρτυρόμενοι κ.λπ.*».

Κατά τη διάρκεια του Α΄ Βαλκανικού Πολέμου, τον Οκτώβριο του 1912, το χωριό απελευθερώθηκε από την οθωμανική κυριαρχία, ωστόσο, κατά τη διάρκεια του Β΄ Βαλκανικού Πολέμου, το 1913, καταστράφηκε ολοσχερώς και ο πληθυσμός διέφυγε στη Βουλγαρία.

Με το τέλος των Βαλκανικών Πολέμων, ο οικισμός περιήλθε στην ελληνική επικράτεια και κατά την ελληνική απογραφή του 1913 ήταν ακατοίκητος. Το 1920 προσαρτήθηκε στη νεοσυσταθείσα κοινότητα Δοβίστης (Εμμανουήλ Παππά), μαζί με τα χωριά Άνω Νούσκα (Μέταλλα), Σοκόλ (Συκιά) και Σύρος-Μαχαλά. Το ίδιο έτος, καταργήθηκε και τυπικά, καθώς έπαψε να καταγράφεται στις ελληνικές απογραφές.

Από τα κτήρια του οικισμού σώζεται σήμερα μόνο η εκκλησία, που χτίστηκε το 1760, η οποία έχει αναστηλωθεί από κατοίκους του χωριού Εμμανουήλ Παππάς και λειτουργεί ως Ι.Ν. Αγίας Τριάδας. Γύρω από την εκκλησία και κυρίως στα 50 περίπου μέτρα προς τα βόρεια, υπάρχουν διάσπαρτοι σωροί από πέτρες, οι οποίοι έχουν απομείνει από τα θεμέλια των σπιτιών που υπήρχαν κάποτε εκεί. Κάτοψη των χαλασμάτων του οικισμού είναι ορατή σε αεροφωτογραφίες της περιόδου 1945-1960.

Το 2006 ο χώρος περιμετρικά της εκκλησίας διαμορφώθηκε από τον Δήμο Εμμανουήλ Παππά ως χώρος δασικής αναψυχής.

Σε απέναντι λόφο προς τα δυτικά και σε απόσταση περίπου 2 χιλιομέτρων από τη Μούκλιανη, βρίσκεται το εγκαταλελειμμένο χωριό Δράνοβο Σερρών.

Πληθυσμός
---------

| Απογραφή | Κάτοικοι | Αναφ. |
| --- | --- | --- |
| 1913 | χαρακτηρίζεται ως ακατοίκητο |  |
| 1915 | χαρακτηρίζεται ως ακατοίκητο |  |

Χάρτης
------

Χάρτης

Φωτογραφίες
-----------

* Η τοποθεσία του οικισμού Μούκλιανη (Οκτώβριος 2022)Η τοποθεσία του οικισμού Μούκλιανη (Οκτώβριος 2022)
* Θέα προς την πόλη των ΣερρώνΘέα προς την πόλη των Σερρών
* Θέα προς την κορυφή ΤανάΘέα προς την κορυφή Τανά
* Θέα προς το όρος ΜενοίκιοΘέα προς το όρος Μενοίκιο
* Η είσοδος στον χώρο δασικής αναψυχήςΗ είσοδος στον χώρο δασικής αναψυχής

Παραπομπές
----------

1. ↑  *Ethnographic des Vilayets d'Andrinople, de Monastir, et de Salonique* (στα Γαλλικά). Κωνσταντινούπολη: Courrier d`Orient. 1878. σελ. 29. Ανακτήθηκε στις 29 Ιανουαρίου 2023.
2. ↑  Παπαγεωργίου, Πέτρος (1987) [1894]. *Αι Σέρραι και τα προάστεια, τα περί Σέρρας και η Μονή Ιωάννου του Προδρόμου* (PDF). Θεσσαλονίκη: Δημόσια Κεντρική Βιβλιοθήκη Σερρών. σελ. 83. 64. Μούκλιανη
3. ↑  Κάντσωφ, Βασίλ (1900). *Македония. Етнография и статистика*. Σόφια: Βουλγαρική Ακαδημία Επιστημών. 49. Мъкленъ
4. ↑  Χαλκιόπουλος, Αθανάσιος (1910). *Εθνολογική Στατιστική των Βιλαετίων Θεσσαλονίκης και Μοναστηρίου*. Αθήνα: Τυπογραφείου "Νομικής". σελ. 48. Ανακτήθηκε στις 18 Δεκεμβρίου 2022.
5. 1 2  *Στατιστικοί πίνακες του πληθυσμού κατ' εθνικότητας των νομών Σερρών και Δράμας*. Αθήνα: Επιτελική Υπηρεσία του Ελληνικού Στρατού. 1919. σελ. 5.
6. 1 2  Υπουργείο Εθνικής Οικονομίας - Διεύθυνση Στατιστικής (1915). *Απαρίθμησις των Κατοίκων των Νέων Επαρχιών της Ελλάδος του Έτους 1913* (PDF). Αθήνα: Εθνικό Τυπογραφείο. σελ. 44.
7. ↑  *Φύλλο της Εφημερίδας της Κυβερνήσεως (ΦΕΚ) 2Α΄/4-1-1920*. Αθήνα: Εθνικό Τυπογραφείο. σελ. 6.
8. ↑  «Διοικητικές Μεταβολές Οικισμών - Μούχλιανη (Σερρών)». Ελληνική Εταιρεία Τοπικής Ανάπτυξης και Αυτοδιοίκησης (ΕΕΤΑΑ). Ανακτήθηκε στις 23 Οκτωβρίου 2022.
9. ↑  *Φύλλο της Εφημερίδας της Κυβερνήσεως (ΦΕΚ) 244Α΄/27-12-1921*. Αθήνα: Εθνικό Τυπογραφείο.
10. ↑  «Δήμος Εμμανουήλ Παππά - Εμμανουήλ Παπάς». Ανακτήθηκε στις 24 Οκτωβρίου 2022.
11. ↑  «Gov.gr - Θέαση (υπόβαθρο 1945-1960)». gov.gr. Ανακτήθηκε στις 22 Φεβρουαρίου 2023.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Οικισμοί του Δήμου Εμμανουήλ Παππά |
| --- |
|  |
| Δημοτική ενότητα Εμμανουήλ Παππά | 
* Άγιο Πνεύμα
* Δαφνούδι
* Εμμανουήλ Παπάς
* Μέταλλα
* Νέο Σούλι
* Πεντάπολη
* Συκέα
* Τούμπα
* Χρυσό
 |
|  |
| Δημοτική ενότητα Στρυμώνα | 
* Βαλτοτόπι
* Μεσοκώμη
* Μονόβρυση
* Νέος Σκοπός
* Νεοχώρι
* Παραλίμνιο
* Πεθελινός
* Ψυχικό
 |
|  |
| Ιστορικοί οικισμοί | 
* Δράνοβο
* Ζελή
* Μούκλιανη
* Ορτά-Μαχαλά
* Ράχοβα
* Σύρος-Μαχαλά
* Φουρνούδια
 |
|  |
| 
* Έδρα: Χρυσό
* Ιστότοπος: edemocracy-empapas.gr
 |

 |